Table of Contents

- Ez egy bolygó?

- Minden haszontalan?

- Kinek jó ez?

- Szép a segítség?

- Mi a terv?

- Hol az energia?

- Olvasni jó?

- Cél a Föld? Vagy nem?

- Miből lesz az űrhajó?

Bódai-Soós Judit

MIHASZNA KÜTYÜK BOLYGÓJA

Copyright © Bódai-Soós Judit 2023.

Minden jog fenntartva. A könyv bármely részletének közléséhez a kiadó előzetes hozzájárulása szükséges.

ISBN 978-963-639-279-9

Illusztrálta és a borítót készítette:

Bacsa Zsófia

Kiadja a HELMA kiadó 2023.

A HELMA Kiadó gondozásában eddig megjelent könyvek Bódai-Soós Judit szerzőtől:

- Jövőnek őrzött gondolat (ekönyv, nyomtatott könyv)

- Az elvarázsolt diákok (ekönyv, hangoskönyv)

- Petya, Matyi és a duliánok (hangoskönyv)

- Hét csepp varázslat (ekönyv, hangoskönyv, nyomtatott könyv)

- Hétszer nyolc (ekönyv)

- Hímes-verses mesekosár (ekönyv, hangoskönyv)

- Más világok (ekönyv, hangoskönyv)

- Mennybéli mesék (ekönyv, hangoskönyv, nyomtatott könyv)

- Meseszánkó (ekönyv, hangoskönyv)

- Székelyföldi mesék (ekönyv, hangoskönyv)

- Világ-cserepek (ekönyv, nyomtatott könyv)

- Visszafelé szaladó fák (hangoskönyv)

A nyomtatást készítette az Europrinting Kft.
Felelős vezető: Endzsel Ernő
www.europrinting.hu

Ez egy bolygó?

– Teljesen fölösleges ez a vacak.

– Akkor ajándékozd el!

– Ugyan! Én is ajándékba kaptam. És soha nem lennék képes ilyen mihaszna kütyüt ajándékozni senkinek. Kidobom.

Remi a vadiúj orr- és fülszőr nyíró gép rémülten eszmélt rá, hogy róla beszélnek az emberek. Ám nyikkani sem volt ideje, máris repült a kukába. Csak magában dohogott a méltatlan eljárás miatt. Hiszen őt még ki sem próbálták! Hogyan mondhatja rá bárki is azt, hogy fölösleges? Nem, ez nem történhet meg vele. Ő egy fontos és hasznos kis gép, akire szükség van. Nem kerülhet a kukába! De odakerült, bár túl sok időt ott sem töltött, mert valami megmagyarázhatatlan dolog kiszippantotta onnan. Sőt, az a valami nem csak a szeméttartóból szippantotta ki, hanem a Föld bolygóról is.

Az Univerzum titokzatos sötét anyaga nyújtotta ki kezét Remiért és ragadta magával. A kis orr- és fülszőr nyíró ebből leginkább a sötétséget érzékelte. Aztán azt, hogy lehuppan egy idegen bolygón.

– Hol vagyok? – nyekeregte rémülten, mert valamiért ez tűnt hirtelen a legfontosabb kérdésnek.

– A mihaszna kütyük bolygóján vagy – jött valahonnan a háta mögül a nem túl lelkes hangú válasz.

– Hol?!

– A mihaszna kütyük bolygóján – hallotta Remi most egyszerre több helyről is.

– De én nem vagyok mihaszna! Rám szükség van! Én fontos vagyok!

– Aha. Persze. Ha nem lennél haszontalan, nem lennél itt. Ennyi. Ezen kár rugózni.

Remi legszívesebben tovább tiltakozott volna, de nem látta értelmét. Inkább körülnézett. Elég kiábrándító volt, amit maga körül látott. Mindenütt kütyük hevertek. Mobiltelefonok, táblagépek, okosórák, okos mindenfélék, cd lejátszók, mp3 lejátszók, bármiféle lejátszók, játékgépek, konzolok, háztartási kütyük, autós kütyük, irodai kütyük, újak és régiek, épek és töröttek egymás hegyén-hátán. Kütyü borította a bolygó egész felszínét, ameddig csak látszott.

– Atyavilág! Mennyi kütyü van itt? – álmélkodott.

– Meglehetősen sok – felelt egy bögre. A hang alapján Remi rájött, hogy eddig is vele társalgott.

– Szia! Az én nevem Remi. Te ki vagy?

– N2B[1].

– N2B? Az milyen név?

– Ez a gyári számom, persze alaposan lerövidítve. 5

– Nekem márkanevem van – húzta ki magát büszkén a nyírógép.

– Ugyan! – legyintett N2B. – Az van mindenkinek, de túl általános. Majd rájössz, hogy itt a legtöbb kütyü a gyári számából kurtított magának egyedi nevet. Kivételek persze mindig vannak. Az e-könyvolvasók például hajlamosak a kedvenc szerzőjük vagy könyvcímük nevét viselni. Egyébként én egy automata mágneses önkeverő kávésbögre vagyok. De teát is tölthetsz belém, azt is szépen felkavarom. Vagy kakaót, ha azt szereted. Na, jó, nyilván nem szereted. Én is csak egy mihaszna kütyü vagyok. Ne is törődj velem!

– De hát ezt nem lehet elfogadni! – ellenkezett ismét Remi. – Biztosan szüksége van rád is valakinek…

– Nincsen. Senkinek. Törődj bele! Ez van. Az egész bolygó kihajított kütyükből áll.

– Úgy érted, hogy hozzánk hasonló kütyük borítják a felszínét?